KIRJALLINEN KYSYMYS E-2769/00 esittäjä(t): Alexandros Alavanos (GUE/NGL) komissiolle. Lento-onnettomuudet.



Virallinen lehti nro 136 E , 08/05/2001 s. 0089 - 0090



KIRJALLINEN KYSYMYS E-2769/00 esittäjä(t): Alexandros Alavanos (GUE/NGL) komissiolle (1. syyskuuta 2000) Aihe: Lento-onnettomuudet Eilinen Concorden lento-onnettomuus Pariisissa tuo esiin sen tosiasian, että viime vuosina meillä on ollut jatkuvasti suuri määrä lento-onnettomuuksia, jotka useimmiten vaativat lukuisia kuolonuhreja. Kuten viimeaikaisessa Financial Times -sanomalehden numerossa huomautetaan, Intiassa sattuneen Boeing 737-200 -koneen putoamisen taustaa vasten, monet lento-onnettomuudet johtuvat lähinnä siitä, että lentokoneet ovat vanhoja. Kun otetaan huomioon lento-onnettomuuksien suuri esiintymistiheys ja se, että useimpien lentoyhtiöiden koneet monissa jäsenvaltioissa ovat tyyppiä Boeing 737-200, ja koska lentojen turvallisuudesta tunnetaan nyt suurta huolestumista, komissiolta kysytään: Mitä toimia se aikoo toteuttaa, jotta lentokoneiden turvallisuutta koskevat toimet olisivat merkittävämpiä ja tiukempia, esimerkiksi jotta vanhuuden vuoksi koneita poistettaisiin käytöstä kuten merikuljetuksia hoitavien alusten suhteen tehdään, jotta uusia koneita hankittaisiin vanhojen tilalle ja huollettaisiin huolellisesti, sillä usein yritykset vähentää kustannuksia ja kilpailu johtavat siihen, että huoltoa laiminlyödään? Loyola de Palacion komission puolesta antama vastaus (11. lokakuuta 2000) Kansainvälisen siviili-ilmailualan järjestön säännöllisesti julkistamien onnettomuustilastojen mukaan lentoliikenne on yksi turvallisimpia liikennemuotoja. Turvallisuustaso on jopa paranemassa, sillä matkustajien lukumäärän huomattavasta kasvusta huolimatta reittilennoilla sattuneiden onnettomuuksien uhrien määrä on jatkuvasti laskenut. Kaupallisen lentoliikenteen kuolonuhrien vuosittainen määrä oli 1980-luvulla koko maailmassa keskimäärin 1 146 henkeä. 1990-luvulla keskimääräinen luku sen sijaan laski yli 10 prosenttia 1 015 henkeen. Vuoden 1999 luvut ovat kaikkien aikojen alhaisimmat: 512 kuolonuhria. Vaikka kuluvan vuoden ensimmäisten tulosten perusteella ei vuodelle 2000 voi odottaa historiallisen alhaisia lukuja, luvut eivät tässä vaiheessa merkitse myöskään uhrien määrän kääntymistä nousuun. Koneiden ikä ei sinänsä näytä olevan merkittävä syy onnettomuuksiin. Ilmailualan viranomaiset ovat toteuttaneet sääntöjen mukaiset toimenpiteet lisätäkseen koneiden teknistä seurantaa sitä mukaa kun koneet vanhenevat. Nämä toimenpiteet on sisällytetty yhteisön voimassa olevaan lainsäädäntöön (teknisten sääntöjen ja hallinnollisten menettelyjen yhdenmukaistamisesta siviili-ilmailun alalla 16 päivänä joulukuuta 1991 annettu neuvoston asetus (ETY) N:o 3922/91(1)) ja lentoyhtiöiden huoltomääräyksiin. Odotettavissa ei siis ole koneiden poistamisia liikenteestä erityisesti niiden iän vuoksi. Korostettakoon, että parlamentin jäsenen mainitsemia ensimmäisen sukupolven Boeing 737-koneita on käytössä 818 kappaletta yhteensä 1 107:stä lentoyhtiöille kautta maailman toimitetuista koneista ja että kyseisten koneiden onnettomuuksissa on saanut surmansa vain 11 henkilöä viimeisten kymmenen vuoden aikana, mikä vastaa yhtä onnettomuutta 1,9 miljoonaa lentotuntia kohden. Vanhaa teknologiaa edustavien koneiden polttoaineenkulutus tekee niistä kuitenkin epätoivottuja ja lentoyhtiöt pyrkivät vaihtamaan niitä suorituskykyisempiin koneisiin. Myöskään niiden melutasoa ei hyväksytä enää kehittyneissä maissa. Yhteisö on ryhtynyt toimiin, jotta niiden ottaminen lentolaivastoon kiellettäisiin ja jotta niiden käyttöä vähennettäisiin asteittain. Näin ollen tiettyjä koneita, kuten B 737-200 -mallisia koneita, ei saa käyttää Euroopassa huhtikuuta 1. päivän 2002 jälkeen, ellei niiden akustista suoritustasoa ole parannettu. (1) EYVL L 373, 31.12.1991.